**Proiect de lege**

**PARLAMENTUL ROMÂNIEI**

**Camera Deputaţilor Senatul**

**LEGE**

**privind parteneriat civil**

**CAPITOLUL I**

**Dispoziţii generale**

Art. 1

(1) Prezenta lege reglementează cadrul legal al parteneriatului civil.

(2) Parteneriatul civil reprezintă asocierea dintre două persoane de sex diferit sau de același sex în scopul organizării și protejării vieții lor comune ca viață de familie.

(3) Parteneriatul civil se încheie în condițiile prezentei legi.

Art. 2

În înțelesul prezentei legi, termenii şi expresiile de mai jos au următoarele semnificații:

1. *parteneriat civil* este asocierea dintre două persoane de sex diferit sau de același sex în scopul organizării vieții lor comune ca viață de familie prin înregistrarea la Registrul de stare civilă;
2. *certificatul de parteneriat civil*  este extrasul din Registrul de stare civilă, care atestă încheierea actului de stare civilă sub forma parteneriatului civil;
3. *partenerul* este unul dintre cele două persoane fizice care intră în parteneriat civil în Registrul de stare civilă;
4. *domiciliul comun* este domiciliul în care conviețuiesc partenerii;
5. *reședința comună* este reședința în care conviețuiesc partenerii;
6. *Bunurile comune* sunt bunurile dobândite de oricare dintre parteneri sau de către parteneri împreună în timpul parteneriatului civil, sau anterior înregistrării parteneriatului civil în Registrul de stare civilă însă incluse în mod expres de către parteneri în Convenția referitoare la regimul comun al bunurilor.
7. *Cheltuielile comune* reprezintă cheltuielile pentru plata utilităților aferente locuinței sau reședinței în care conviețuiesc și își organizează viața privată comună cei doi parteneri, a celor legate de buna stare a acestora, precum şi suportarea cheltuielilor determinate de asigurarea asistenței medicale a partenerului, în cazul în care acesta nu este asigurat. Se consideră cheltuieli comune și cele legate de creșterea și educarea copiilor aflați în întreținerea partenerilor.
8. *Datoriile comune* sunt datoriile contractate în timpul parteneriatului civil de oricare dintre parteneri sau de către parteneri împreună.
9. *Partenerul supraviețuitor* este partenerul care rămâne în viață în urma decesului celuilalt partener, în condițiile în care parteneriatul civil nu încetase înaintea decesului.
10. *Convenția referitoare la regimul comun al bunurilor* este înscrisul încheiat în formă autentică în fața notarului public, cu consimțământul liber al celor doi parteneri, exprimat personal sau prin mandatar cu procură autentică specială și conținut predeterminat, care poate fi realizat în orice moment al parteneriatului civil. În lipsa unei convenții care stabilește regimul comun al bunurilor, respectiv al bunurilor proprii, fiecare dintre parteneri este proprietar exclusiv în privinţa bunurilor dobândite înainte de încheierea parteneriatului civil, precum şi a celor pe care le dobândeşte în nume propriu după această dată.

**CAPITOLUL II**

**Încheierea parteneriatului civil**

Art. 3

(1) Parteneriatul civil poate fi încheiat cu îndeplinirea următoarelor condiţii:

a) partenerii au împlinit vârsta de 18 ani;

b) cel puţin unul dintre parteneri este cetăţean român sau este cetăţean străin sau apatrid cu reşedinţa în România de cel puțin 1 an;

c) nici unul dintre parteneri nu este căsătorit sau înregistrat ca partener civil.

(2) Parteneriatul civil nu se poate încheia:

a) de către un minor;

b) între rudele în linie dreaptă, precum şi cele în linie colaterală până la al patrulea grad inclusiv;

c) între tutorele şi persoana minoră ce se află sub tutela sa;

d) de către alienatul mintal și debilul mintal.

Art. 4

(1) Parteneriatul civil între persoane de același sex se încheie valabil prin consimțământul personal și liber al viitorilor parteneri exprimat printr-o convenție scrisă în fața unui notar public.

(2) Alături de consimțământul viitorilor parteneri, în convenția de parteneriat civil, aceștia vor declara pe propria răspundere și următoarele:

a) că nu există niciun impediment legal la încheierea parteneriatului civil, și

b) că și-au comunicat reciproc starea sănătății;

c) că optează pentru comunitatea legală de bunuri sau pentru încheierea unei convenții matrimoniale;

d) domiciliul comun al partenerilor.

(3) Viitorii parteneri au obligația să facă proba în fața notarului a îndeplinirii condițiilor legale pentru încheierea parteneriatului civil.

Art. 5.

(1) După verificarea îndeplinirii condițiilor legale, notarul public va întocmi o încheiere de admitere sau respingere a convenției de încheiere a parteneriatului civil între persoane de același sex.

(2) Încheierea de admitere a convenției de parteneriat civil se va transmite Registrului Național de Evidență a Parteneriatelor Civile (NEPC) gestionat de S.C. Infonot Systems S.R.L., denumit în continuare NEPC.

(3) Notarul va solicita prin intermediului administratorului NEPC numărul de certificat de parteneriat civil de la Registrul Unic al Certificatelor de Parteneriate Civile ţinut de către Direcţia pentru Evidenţa Persoanelor şi Administrarea Bazelor de Date din cadrul Ministerului Administraţiei şi Internelor.

(4) Odată cu eliberarea Certificatului de Parteneriat Civil, notarului public îi revine obligaţia comunicării, cu confirmare de primire, a câte unui exemplar original al acestuia la primăria localităţii unde își au domiciliul comun partenerii în vederea înscrierii în Regitrul de Stare Civilă, și Direcţiei Judeţene de Evidenţă a Persoanelor sau, după caz, la Direcţia Generală de Evidenţă a Persoanelor a Municipiului Bucureşti în a cărei circumscripție se află localitatea unde își au domiciliul comun partenerii.

Art. 6.

(1) Parteneriatul civil este încheiat în momentul eliberării certificatului de parteneriat civil.

(2) Încheierea parteneriatului civil schimbă starea civilă a persoanei în „persoană în parteneriat civil”.

(3) Proba parteneriatului civil se realizează prin certificatul de parteneriat civil eliberat pe baza convenției de parteneriat civil. Cu toate acestea, în situațiile prevăzute de lege, parteneriatul civil se poate dovedi cu orice mijloc de probă.

(4) Încheierea notarului public de respingere a convenției de parteneriat civil poate fi contestată la instanța de judecată, potrivit legii.

**CAPITOLUL III**

**Nulitatea parteneriatului civil**

Art. 7

(1) Este lovit de nulitate absolută parteneriat civil încheiat cu încălcarea dispoziţiilor prevăzute la art. 3 și art. 4.

(2) Orice persoană interesată poate introduce acţiunea în constatarea nulităţii absolute a parteneriatului civil. Cu toate acestea, procurorul nu poate introduce acţiunea după încetarea sau desfacerea parteneriatului civil, cu excepţia cazului în care ar acţiona pentru apărarea drepturilor minorilor sau a persoanelor puse sub interdicţie.

**CAPITOLUL IV**

**Drepturi şi obligaţii**

Art. 8

(1) Partenerii au dreptul la protecția vieții private și a vieții de cuplu și îşi datorează respect, fidelitate, sprijin material și moral reciproc.

(2) Partenerii au drepturi şi obligaţii egale în cadrul parteneriatului civil și hotărăsc în comun în tot ceea ce înseamnă parteneriatul civil.

Art. 9

Fiecare partener îşi păstrează numele avut înaintea încheierii parteneriatului civil.

Art. 10

Partenerii sunt asimilați soților în materia drepturilor și obligațiilor patrimoniale ale soților. În consecință, Capitolul VI. din Cartea a II-a a Codului civil li se aplică în mod corespunzător.

Art. 11

(1) În materia moştenirii, partenerul supravieţuitor este asimilat soţului supravieţuitor.

(2) În materia pensiei de urmaş şi a altor drepturi de asigurări sociale, partenerul supravieţuitor este asimilat soțului supraviețuitor.

(3) Prin excepție de la alin. (1), partenerii pot să stipuleze în Convenția de încheiere a parteneriatului civil faptul că în materia moștenirii, partenerul supraviețuitor nu este asimilat soțului supraviețuitor. ( + amendamente Iulian Bulai )

Art. 12

(1) Partenerii sunt asimilaţi soţilor în materia: asistenţei sociale, asigurărilor sociale, asigurărilor de sănătate, drepturilor pacientului, accesului la servicii, impozitelor şi taxelor, prevenirea şi combaterea violenţei domestice şi a altor fapte de natură penală sau contravenţională săvârşite asupra unui membru de familie.

Art. 13

(1) Partenerul aflat în întreținerea partenerului asigurat beneficiază de asigurare medicală în sistemul public de sănătate, fără plata contribuţiei, obţinând calitatea de co-asigurat.

(2) În cazul spitalizării sau decesului unuia dintre parteneri, celălalt partener este considerat aparţinător şi membru de familie.

Art. 14

(1) Până la încetarea parteneriatului civil în condiţiile prevăzute de art. 21, partenerii îşi datorează reciproc întreţinere.

(2) Partenerul are dreptul la întreţinere, dacă se află în nevoie din pricina unei incapacităţi de muncă survenite înainte de încheierea parteneriatului civil ori în timpul acesteia; el are drept la întreţinere şi atunci când incapacitatea se iveşte în decurs de un an de la data încetării parteneriatului civil, însă numai dacă incapacitatea se datorează unei împrejurări în legătură cu parteneriatul civil.

(3) Întreţinerea datorată potrivit dispoziţiilor alin.(2) poate fi stabilită până la o treime din venitul net din muncă al partenerului obligat la plata ei, potrivit cu nevoia celui care o cere şi cu mijloacele celui care urmează să plătească. Această întreţinere, împreună cu întreţinerea datorată copiilor, nu va putea depăşi jumătate din venitul net din muncă al partenerului obligat la plată.

(4) În toate cazurile, dreptul la întreţinere încetează prin încheierea unui alt parteneriat civil ori prin căsătoria partenerului îndreptăţit să o primească.

Art. 15

(1) Partenerii sunt asimilaţi soţilor în relaţiile care au loc în justiție, în orice materie.

(2) Partenerii sunt asimilaţi soţilor în stabilirea incompatibilităţilor la numirea în anumite funcţii şi în materia conflictului de interese.

Art. 16

(1) Partenerul beneficiază de 3 zile de concediu cu plată în caz de deces sau boală gravă a celuilalt partener.

(2) Angajatorul este obligat să ţină cont în stabilirea concediilor dacă cei doi parteneri lucrează în acelaşi loc.

(3) Partenerii pot beneficia de maxim 5 zile de concediu cu plată în urma încheierii parteneriatului civil.

Art.17

(1) În cadrul parteneriatului civil între persoane de sex diferit:

 a) partenerii sunt asimilaţi soţilor în ceea ce priveşte stabilirea filiației firești față **de** copii, respectiv autoritatea părintească cu privire la copiii născuţi în timpul parteneriatului civil;

b) partenerul de sex diferit are obligaţia de a asigura protecţia şi bunăstarea copiilor celuilalt partener care locuiesc şi sunt îngrijiţi şi educaţi împreună de cei doi parteneri;

c) în scopul îndeplinirii obligaţiei de la alineatul (d), partenerul care este părintele biologic al copilului poate notifica serviciul public de asistenţă socială de la domiciliu cu privire la numele partenerului care se ocupă de întreţinerea copilului;

(d) partenerul de sex diferit desemnat ca persoană care se ocupă de întreţinerea copilului are dreptul de a reprezenta copilul în relaţiile cu instituţiile educaţionale, medicale şi sociale, în lipsa părintelui biologic;

(2) Partenerul de sex diferit care a participat direct şi nemijlocit, pentru o perioadă neîntreruptă de cel puţin 5 ani în cadrul parteneriatului civil, la creşterea şi îngrijirea copilului/copiilor celuilalt partener care exercită sau a exercitat singur drepturile părintești, poate adopta în condiţii similare celor aplicabile adopţiei copilului/copiilor de către soţul părintelui firesc sau adoptiv.

Art. 18

Partenerii din parteneriatul civil între persoane de același sex nu au dreptul la adopție, împreună sau separat.

Art. 19

(1) În cazul procesului de obţinere a cetăţeniei române, cei doi parteneri sunt asimilaţi soţilor, beneficiind de prevederile art.8 din Legea cetăţeniei române nr.21/1991, republicată, cu modificările şi completările ulterioare.

(2) Cei doi parteneri au dreptul la libera circulaţie şi şedere, precum şi dreptul de şedere permanentă pe teritoriul României conform dreptului Uniunii Europene, respectiv prevederilor Ordonanţei de Urgenţă a Guvernului 102/2005 privind libera circulaţie pe teritoriul României a cetăţenilor statelor membre ale Uniunii Europene şi Spaţiului Economic European, aprobată cu modificări şi completări prin Legea nr. 260/2005, modificată de Ordonanţa nr. 30 din 19 iulie 2006.

**CAPITOLUL V**

**Încetarea parteneriatului civil**

Art. 20

(1) Parteneriatul civil încetează în următoarele condiţii:

a) prin decesul sau declararea judecătorească a morţii unuia dintre parteneri;

b) prin acordul comun al celor doi parteneri;

c) prin comunicarea deciziei unilaterale a unuia dintre parteneri privind încetarea parteneriatului civil;

d) la data încheierii căsătoriei între cei doi parteneri de sex diferit.

(2) În cazurile de la alineatul 1 lit.b) şi c), notarul va încheia un certificat de încetare a parteneriatului civil, după comunicarea încheierii de încetare a parteneriatului civil Registrului Național de Evidență a Parteneriatelor Civile (NEPC) gestionat de S.C. Infonot Systems S.R.L .

(3) Notarul va solicita prin intermediului administratorului NEPC numărul de certificat de încetare a parteneriat civil de la Registrul Unic al Certificatelor de Parteneriate Civile ţinut de către Direcţia pentru Evidenţa Persoanelor şi Administrarea Bazelor de Date din cadrul Ministerului Administraţiei şi Internelor.

(4) Odată cu eliberarea Certificatului de Încetare a Parteneriatului Civil, notarului public îi revine obligaţia comunicării, cu confirmare de primire, a câte unui exemplar original al acestuia la primăria localităţii unde au avut domiciliul comun partenerii la momentul încheierii parteneriatului civil, în vederea înscrierii în Registrul de Stare Civilă, și Direcţiei Judeţene de Evidenţă a Persoanelor sau, după caz, la Direcţia Generală de Evidenţă a Persoanelor a Municipiului Bucureşti în a cărei circumscripție se află localitatea unde au avut domiciliul comun partenerii la momentul încheierii parteneriatului civil.

(5) Data încetării parteneriatului civil este data emiterii de către notar a Certificatului de încetare a parteneriatului civil.

(6) La încetarea parteneriatului civil, situaţia bunurilor comune se stabileşte de comun acord între parteneri.

(7) În caz de dezacord, partenerii pot sesiza instanţele de judecată în ceea ce priveşte consecinţele patrimoniale ale încetării parteneriatului civil.

(8) La încetarea parteneriatului civil dintre două persoane de sex diferit, cei doi parteneri vor decide de comun acord situaţia copiilor născuţi din parteneriat civil. Prevederile privitoare la raporturile dintre părinţii divorţaţi şi copiii lor minori, exercitarea autorităţii părinteşti de către părinţii divorțați, locuinţa copilului după divorţ, drepturile părintelui separat de copil, stabilirea contribuției părinților, modificarea măsurilor luate cu privire la copil sunt aplicabile în mod corespunzător.

(9) În cazul intenţiei ambilor parteneri de a se căsători unul cu celălalt, aceştia vor face demersurile de la alineatul 1 lit.b pentru încetarea mai întâi a parteneriatului civil dintre ei.

Art. 21

Toate măsurile date prin prezenta lege în competenţa instanţei judecătoreşti, toate litigiile privind aplicarea dispoziţiilor prezentei legi sunt de competenţa instanţei de tutelă. Dispoziţiile art. 107 din Codul civil sunt aplicabile în mod corespunzător.

**CAPITOLUL VI**

**Dispoziţii finale şi tranzitorii**

Art. 22

Dispozițiile prezentei legi se completează cu dispozițiile Codului civil.

Art. 23

(1) Cuplurile care au încheiat parteneriate civile în mod legal pe teritoriul altor state beneficiază de recunoașterea statutului lor pe teritoriul României și de aceleași drepturi și obligații ca și cuplurile care au încheiat un parteneriat civil în România.

(2) Căsătoriile între persoanele de același sex legal încheiate pe teritoriul altor state beneficiază de totalitatea drepturilor și obligațiilor pe care le au cuplurile de același sex care au încheiat un parteneriat civil în România.

Art. 24

(1) In termen de 30 de zile de la adoptarea prezentei legi Ministerul Afacerilor Interne va adopta Regulamentul privind organizarea Registrului de stare civilă în vederea reglementării înregistrării parteneriatelor civile.

(2) În termen de 30 de zile de la adoptarea prezentei legi Uniunea Notarilor Publici va adopta măsurile necesare aplicării prezentei legi.

(3) Prezenta lege intră în vigoare la 90 de zile de la publicarea în Monitorul Oficial al României, Partea I.

Art. 25

La data intrării în vigoare a prezentei legi, alineatul (3) al articolului 277 din Legea nr. 287/2009 privind Codul Civil, republicată în Monitorul Oficial al României, Partea I, nr.505 din 15 iulie 2011, cu modificările ulterioare, se abrogă.